Conferință susținută de scriitorul, matematicianul și profesorul Bogdan Suceavă, la Facultatea de Litere a Universității din București


Miercuri, 7 iunie 2023, începând cu ora 12:00, scriitorul şi matematicianul Bogdan Suceavă va susţine conferinţa cu titlul „Adâncul acestei calme creste. Programul de la Erlangen și poetica Jocului secund”.
Evenimentul, care va fi moderat de către asist. univ. dr. Laura Dumitrescu, cadru didactic la Facultatea de Litere a UB și jurnalist cultural, va avea loc în Sala de Lectură a Facultății de Litere a UB (Strada Edgar Quinet, nr. 5-7, sector 1, etaj I).
[bookmark: _GoBack]Prilejuită de lansarea volumului Adâncul acestei calme creste. Programul de la Erlangen și poetica Jocului secund, dedicat poeziei lui Ion Barbu, apărut în luna octombrie 2022 în colecția „Plural” a Editurii Polirom, conferința va fi urmată de un dialog cu participanții la reuniune.

Scriitorul și matematicianul Bogdan Suceavă este primul autor român care a primit Premiul Pólya (anul 2020) al Mathematical Association of America, pentru o lucrare cu un titlu inspirat din opera lui Dan Barbilian: Un iluminism eclectic. Aplicații ale geometriei afine, scrisă împreună cu A. Glesser, M. Rathbun și I.M. Serrano.

„Corpul de idei pe care e construită poetica Jocului secund admite multe legături cu acea parte a matematicilor frecventate de Dan Barbilian în intervalul 1928-1935. Astfel, cele două aspecte nu pot fi separate, ci trebuie gândite împreună. Nu doar că aparțin unor domenii diferite ale creativității umane, dar conțin și idei de profunzime și de o mare dificultate, iar sarcina pe care ne-o asumăm aici e de a aduce lumină asupra conexiunii ce reunește acest câmp de idei. Miza discuției e că abia ținând seama de această dualitate a construcției literare din Joc secund putem înțelege poetica celui mai interesant dintre autorii modernismului românesc, un caz unic și greu repetabil în istoria literaturii. Interpretarea pe care o propunem e motivată de o serie de explicații pe care Barbilian singur le-a dat. Să reamintim acest fragment scris de Barbilian în 1940: «Personal mă consider un reprezentant al Programului de la Erlangen, al acelei mișcări de idei care, în ceea ce privește întinderea consecințelor și răsturnarea punctelor de vedere, poate fi asemuită Discursului Metodei sau Reformei înseși. Specializării strâmte ori tehnicității opace, de dinainte de Erlangen, se substituie un eclectism luminat»”, subliniază autorul.

Absolvent de studii de licență și masterale în cadrul Facultății de Matematică și Informatică a Universității din București, Bogdan Suceavă a urmat în perioada 1996-2000 studii doctorale la Michigan State University din Statele Unite ale Americii sub conducerea profesorului Bang-Yen Chen, cu o teză intitulată New Riemannian and Kählerian Curvature Invariants and Strongly Minimal Submanifolds. 
Din anul 2002, Bogdan Suceavă este profesor în cadrul Departamentului de Matematică al California State University, Fullerton, SUA. 

Autorul are o activitate publicistică prolifică, printre care lucrări de matematică, cele mai multe de geometrie, apărute, între altele, în Houston Journal of Mathematics, Taiwanese Journal of Mathematics, American Mathematical Monthly, Mathematical Intelligencer, Beiträge zur Algebra und Geometrie, Differential Geometry and Its Applications, Czechoslovak Mathematical Journal, Publicationes Mathematicae, Results in Mathematics, Tsukuba Journal of Mathematics, Notices of the American Mathematical Society, Contemporary Mathematics, Historia Mathematica şi în alte reviste. 

Profesorul Suceavă este editor a trei volume apărute în colecţia Contemporary Mathematics publicată de American Mathematical Society. 
De asemenea, este autor a două volume de eseuri apărute la Editura Polirom: Memorii din biblioteca ideală (anul 2013) şi Istoria lacunelor (anul 2018). 
Mai multe detalii despre activitatea științifică a profesorului Suceavă pot fi consultate aici. De asemenea, mai multe informații despre volumul Adâncul acestei calme creste. Programul de la Erlangen și poetica Jocului secund, dedicat poeziei lui Ion Barbu pot fi accesate pe site-ul Editurii Polirom. 

